《重九后溪南采杞菊》
清代·张锡祚

佳节倏复过，寒商激林杪。霜清杜若洲，花发蒹葭岛。

空庭无嘉卉，何以慰幽抱？缘源路转迥，穿林人渐少。

朱实披榛丛，黄花掇香草。寻异心无厌，适己物逾好。

即此俗虑遗，逍遥可忘老。

作者简介：江苏吴县人，字偕行，一字永夫。叶燮弟子。少好吟咏，家贫无书，每向人借阅，数日即还，已能卒读。经年卧病，年五十二，穷饿死。有《啖蔗轩诗》。